Bejn it-22 u t-30 ta' Ġunju, l-Unjoni Ewropea se tospita r-raba' Konferenza ta' Brussell dwar l-“Appoġġ għall-Futur tas-Sirja u r-Reġjun (# SyriaConf2020), kopreseduta man-Nazzjonijiet Uniti. Din is-sena l-Konferenza se ssir f'format virtwali. Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni, Josep Borrell qal: “Is-“Sirjani ilhom isofru għal wisq żmien. Wara disa' snin ta' kunflitt, hemm ir-riskju li d-dinja ma tibqax sensibbli għall-immaġni u r-rakkonti ta' tbatija inaċċettabbli u bla bżonn, iżda ma nistgħux nippermettu li dan iseħħ; ma nistgħux ninjoraw is-sitwazzjoni mwiegħra tagħhom. Huwa d-dmir morali tagħna li nkomplu nappoġġaw lill-poplu tas-Sirja. Il-Konferenza għandha l-għan li tkompli timmobilizza l-komunità internazzjonali wara l-isforzi mmexxija min-NU biex tinkiseb soluzzjoni politika dejjiema għall-kriżi tas-Sirja f'konformità mar-riżoluzzjoni 2254 tal-Kunsill tas-Sigurtà tan-NU. Dan hu l-uniku mod kif nistgħu nirrestitwixxu l-istabbiltà u l-paċi għas-Sirjani kollha.” Il-Kummissarju għall-Viċinat u t-Tkabbir Olivér Várhelyi kkummenta: “Is-Sirja qed tkompli ssib ruħha f'instabbiltà fit-tul. Il-ħtiġijiet tar-refuġjati Sirjani għadhom gravi, mhux l-anqas fid-dawl tal-impatt soċjoekonomiku potenzjalment devastanti tal-kriżi tal-COVID-19. F'dan il-kuntest, l-impenn tagħna li nappoġġaw lir-refuġjati Sirjani fir-reġjun għadu sod. Ir-Raba' Konferenza ta' Brussell tal-2020 se tipprovdi opportunità għall-komunità internazzjonali biex timmobilizza l-assistenza finanzjarja meħtieġa għas-Sirja u għall-pajjiżi ġirien li jospitaw refuġjati Sirjani.” Il-Kummissarju għall-Ġestjoni tal-Kriżijiet Janez Lenarčič żied: “Is-sitwazzjoni umanitarja fis-Sirja hija f'riskju saħansitra akbar peress li l-pandemija tal-coronavirus thedded lil dawk l-aktar vulnerabbli. L-UE mhux ser tabbanduna lill-poplu Sirjan fl-aktar bżonn urġenti għall-assistenza kemm fil-pajjiż kif ukoll fir-reġjun.” Il-Konferenza se tkun l-avveniment ewlieni fl-2020 b'appell għal wegħdiet ta' donazzjonijiet għas-Sirjani u għall-pajjiżi ġirien tas-Sirja u se tipprovdi wkoll pjattaforma unika għal djalogu mal-organizzazzjonijiet tas-soċjetà ċivili tar-reġjun. Il-Konferenza tibda llum bil-Jiem ta' Djalogu, tkompli b'avvenimenti paralleli matul il-ġimgħa u tikkonkludi b'laqgħa Ministerjali fit-30 ta' Ġunju. Kuntest Il-ġranet tat-22 u t-23 ta' Ġunju huma ddedikati għall-Jiem ta' Djalogu virtwali, b'erba' dibattiti ta' livell għoli bejn is-soċjetà ċivili, il-Ministri u persuni għolja responsabbli mit-teħid ta' deċiżjonijiet minn pajjiżi li jospitaw ir-refuġjati, l-UE, in-Nazzjonijiet Uniti u sħab internazzjonali oħra. Qabel dan, saru konsultazzjonijiet estensivi online mal-organizzazzjonijiet tas-soċjetà ċivili mis-Sirja, mal-ġirien tagħha li jospitaw ir-refuġjati u mad-dijaspora. Għadd ta' relaturi tas-soċjetà ċivili mis-Sirja u mir-reġjun se jikkomunikaw lil-laqgħa Ministerjali tat-30 ta' Ġunju r-rakkomandazzjonijiet li jirriżultaw mill-konsultazzjonijiet online u mid-dibattiti. Fit-22 ta' Ġunju, il-Kummissarju għall-Viċinat u t-Tkabbir Olivér Várhelyi se jippresiedi s-sessjoni dwar ir-rispons u l-irkupru reġjonali fil-konfront mal-kriżi tal-coronavirus, filwaqt li fit-23 ta' Ġunju, il-Kummissarju għall-Ġestjoni tal-Kriżijiet Janez Lenarčič, se jikkopresiedi s-sessjoni dwar il-bżonnijiet immedjati b'rispons għas-sitwazzjoni umanitarja. Aktar informazzjoni dwar il-Jiem ta' Djalogu hija disponibbli hawn u l-interventi tal-Kummissarji matul id-dibattiti rispettivi tagħhom se jkunu disponibbli fuq l-EbS. Bejn l-24 u d-29 ta' Ġunju, se jsiru għadd ta' avvenimenti paralleli ospitati mill-Istati Membri tal-UE, il-pajjiżi sħab, l-aġenziji tan-NU u organizzazzjonijiet internazzjonali oħra. Fit-30 ta' Ġunju, ir-Rappreżentant Għoli u Viċi President Josep Borrell se jikkopresiedi, flimkien ma' Sottosegretarju Ġenerali tan-NU għall-Affarijiet Umanitarji u Koordinatur tal-Għajnuna ta' Emerġenza, Mark Lowcock, il-parti Ministerjali tal-Konferenza. Madwar 80 delegat minn pajjiżi ġirien li jospitaw refuġjati Sirjani, pajjiżi sħab, Stati Membri tal-UE u organizzazzjonijiet internazzjonali se jiltaqgħu virtwalment biex jittrattaw aspetti importanti politiċi, umanitarji u ta' żvilupp reġjonali tal-kriżi Sirjana. L-impenji politiċi u l-wegħdiet ta' donazzjoni se jsiru f'din l-okkażjoni. Mil-lum, wirja virtwali “Voices from Syria and the region” hija disponibbli online, b'ritratti u filmati li jixħtu dawl fuq il-ħajja tan-nies milquta mill-kriżi fis-Sirja u li juru r-reżiljenza u d-determinazzjoni straordinarja tagħhom li jissoktaw. Għal aktar tagħrif Aktar informazzjoni dwar il-Konferenza hija disponibbli fuq is-sit web apposta. Is-servizz awdjoviżiv se jkun disponibbli fuq EbS. Stqarrija għall-istampa: Is-Sirja: Ir-Raba' Konferenza ta' Brussell dwar l-Appoġġ għall-Futur tas-Sirja u r-Reġjun L-Ewwel Konferenza ta' Brussell dwar l-Appoġġ għall-Futur tas-Sirja u r-Reġjun, 4-5 ta' April 2017 It-Tieni Konferenza ta' Brussell, 24-25 ta' April 2018 It-Tielet Konferenza ta' Brussell, 12-14 ta' Marzu 2019